**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 25 กันยายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 25 กันยายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. ปัญหาอุทกภัยในพื้นที่** สถานการณ์ที่น่าเป็นห่วงคือในภาคใต้ ขอให้แม่ทัพภาคที่ 4 และส่วนราชการที่เกี่ยวข้องเตรียมความพร้อมรับมือให้ดี โดยปฏิบัติตามแผนและมาตรการที่เคยกำหนดไว้ตอนที่เกิดเหตุการณ์เมื่อปีที่แล้ว

 **2. การอ่านคำพิพากษาคดีการทุจริตโครงการรับจำนำข้าวในวันที่ 27 ก.ย.60 ณ ศาลฎีกาแผนกคดีอาญาของผู้ดำรงตำแหน่งทางการเมือง** ขอให้ดำเนินการ ดังนี้

 1. ให้ทุกส่วนที่เกี่ยวข้องเตรียมความพร้อมในการอำนวยความสะดวก การรักษาความปลอดภัย และการรักษาความสงบเรียบร้อย

 2. ให้ช่วยกันสร้างการรับรู้ถึงขั้นตอนกระบวนการพิจารณาของศาลที่ถูกต้องให้แก่ประชาชน เพื่อป้องกันกลุ่มผู้ไม่หวังดีสร้างสถานการณ์ทางการเมือง

 **3. ผลกระทบเนื่องจากการประกาศขึ้นราคาสินค้าเหล้า บุหรี่** ขอให้ กกล.รส.ในพื้นที่ร่วมกับสรรพสามิตในการตรวจสอบและดำเนินการกับร้านค้าที่กักตุนสินค้าเพื่อหวังผลประโยชน์

 **4. การเตรียมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพล อดุลยเดช** ขอให้ดำเนินการ ดังนี้

 1. การดำเนินงานด้านพิธีการ ให้ทุกส่วนที่มีหน้าที่รับผิดชอบ มีการวางแผน ซักซ้อมและปฏิบัติงานโดยละเอียดครบถ้วนสมบูรณ์สมพระเกียรติ

 2. การรักษาความปลอดภัย ให้เพิ่มเจ้าหน้าที่ดูแลด้านความปลอดภัย การข่าว และให้ความรู้ประชาชนเรื่องการสังเกตบุคคลและวัตถุต้องสงสัย เพื่อเป็นกำลังเสริมในการดูแลเรื่องความปลอดภัย

 3. อำนวยความสะดวกให้แก่ประชาชนที่เดินทางมากราบพระบรมศพ โดยเฉพาะในช่วงสัปดาห์ก่อนที่จะปิดให้กราบพระบรมศพในวันที่ 30 กันยายน 2560 ซึ่งมีประชาชนเดินทางมากราบพระบรมศพจำนวนมาก ขอให้ทุกส่วนที่เกี่ยวข้องดูแลและบูรณาการการทำงานร่วมกันอำนวยความสะดวก ให้เป็นไปด้วยความเรียบร้อย

 **5. การปรับอัตรากำลังภายหลังสิ้นปีงบประมาณ**

 1. เตรียมความพร้อมในเรื่องคนให้มีประสิทธิภาพ

 2. ถ่ายทอดความรู้ให้ผู้ที่รับตำแหน่งหน้าที่ใหม่ในเรื่องพื้นที่ การข่าว การเคลื่อนไหวของกลุ่มต่างๆ เพื่อปฏิบัติงานได้อย่างต่อเนื่อง ให้มีการถ่ายทอดและมีการดำเนินการให้เป็นไปในแนวทางเดียวกัน

 3. การดำเนินการของ กกล.รส. ให้ปฏิบัติงานด้านเป็นที่พึ่งให้ประชาชนเป็นหลัก การบังคับใช้กฎหมาย การจัดระเบียบสังคม ให้เป็นหน้าที่ของส่วนราชการที่รับผิดชอบ ยกเว้นคดีที่มีความสำคัญ ๆ

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557